भारत के शीर्ष सात बल्लेबाजों पर भारी पड़े केपी, बेल  
सचिन और लक्ष्मण सहित भारत के सात बल्लेबाज चार मैच की सीरीज में उतने रन भी नहीं बना पाये जितने इंग्लैंड के पीटरसन और बेल के बल्लों से निकले।
यदि राहुल द्रविड़ के 76.83 की औसत से बनाए गए 461 रन को हटा दिया जाए तो सचिन तेंदुलकर और वीवीएस लक्ष्मण सहित भारत के सात बल्लेबाज चार मैच की सीरीज में उतने रन भी नहीं बना पाये जितने इंग्लैंड के केविन पीटरसन और इयान बेल के बल्लों से निकले। बल्लेबाजों के प्रदर्शन में यह अंतर परिणाम में भी साफ दिखा और भारत सीरीज में 0..4 से हारकर आईसीसी रैंकिंग में तीसरे स्थान पर खिसक गया। पीटरसन ने 106 . 60 की औसत से सीरीज में सर्वाधिक 533 रन बनाये जबकि बेल ने 504 रन बनाकर दूसरे स्थान पर रहे । इन दोनों ने इस तरह से मिलाकर 1057 रन बनाए। यदि भारत के बल्लेबाजों का प्रदर्शन देखा जाए तो तेंदुलकर के 273 रन, कप्तान महेंद्र सिंह धोनी के 220, लक्ष्मण के 182 रन, सुरेश रैना के 105 रन, गौतम गंभीर के तीन मैच में 102 रन, अभिनव मुंकुद के दो मैच में 64 रन और वीरेंद्र सहवाग के दो मैच में 41 रन का जोड़ केवल 987 रन ही बैठता है। भारत के इन सभी बल्लेबाजों ने 35 से भी कम औसत से रन बनाए।   भारतीयों में द्रविड़ के बाद सबसे अच्छा औसत अमित मिश्रा का रहा जिन्होंने अंतिम टेस्ट की दूसरी पारी में 84 रन की जुझारू पारी खेली थी। मिश्रा ने दो मैच में 38.25 की औसत से 153 रन बनाए। भारतीय बल्लेबाजों ने सीरीज में कुल मिलाकर 1906 रन बनाए जिसका औसत 23.82 बनता है जबकि इसके विपरीत इंग्लैंड के बल्लेबाजों ने 56.23 औसत से 2643 रन बनाए।